open-index/open-wikipedia-markdown huggingface dataset:
Pilar Sanjurjo

**Pilar Sanjurjo Carro**, nada en Sada o 7 de novembro de 1942 e finada o 6 de abril de 2022, foi unha científica e meteoróloga galega.

## Traxectoria 
Pilar Sanjurjo, meteoróloga experta en predición marítima, accedeu mediante unha oposición ao Corpo Facultativo de Meteorólogos, hoxe denominado Corpo de Meteorólogos do Estado, e xunto a Dolores Parra, foron as primeiras mulleres que, despois da Guerra Civil, accederon por oposición libre a este corpo. Eran os anos 1970, e o Servizo Meteorolóxico Nacional (SMN) pertencía ao Ministerio do Aire ao que as mulleres tiñan vetado o ingreso. Eran uns anos complicados e Sanjurjo tivo problemas e moita presión polo simple feito de ser muller. Nunha entrevista en Eltiempo.es explicou que:

Porén, gardou un bo recordo do ámbito militar, onde o xefe do aeroporto de Barcelona, o seu primeiro destino, que era de procedencia militar, «tratoume con amabilidade e atención; tamén recordo con agradecemento a algunhas tripulacións de barcos militares, que me animaron a seguir dando o prognóstico marítimo para as nosas aguas en TVE», o seu segundo destino. Tras pasar pola oficina meteorolóxica do aeroporto de El Prat de Barcelona, onde se especializou en predición marítima, Eugenio Martín Rubio contactou con ela para que o substituíse durante as súas vacacións. Nesta ocasión, «ser muller favoeceuna», contaba ela na entrevista. Nese momento comezou a labrar unha carreira de cara ao público, e logrou facerse un oco na meteoroloxía española. Foi a primeira muller en poñerse diante das cámaras para realizar a predición do tempo.

O seu nome loce xunto ao doutras figuras, como Mariano Medina, sendo a primeira muller en poñerse diante das cámaras da televisión par dar o *parte* do tempo nos telexornais nocturnos da Televisión Española. Chegou á pequena pantalla da man de Eugenio Martín Rubio, O traballo dos meteorólogos era complicado naquelas datas, e as súas predicións non sempre eran certeiras. De feito, Martín Rubio, en pleno anticiclón en España predixo que chovería o 18 de xaneiro de 1967 en todo o país, incluído Madrid. Apostou o bigote e perdeu. Esta falta de acerto foi un filón para os humoristas da época que, como Miguel Gila sacaron moito partido nos seus programas.

Tras o seu paso por RTVE incorporouse ao Instituto Nacional de Meteorología (INM), reconvertido desde 2008 na Axencia Estatal de Meteoroloxía (AEMET), no que desempeñou o cargo de xefa de quenda do Centro Nacional de Predición

O 8 de marzo de 2022, Día da Muller, TVE rendeulle unha homenaxe emitindo unha peza informativa sobre os inicios de científica e pioneira galega. Sanjurjo agradeceu o detalle e así o trasladou a RTVE en Twitter a través da súa sobriña. O 7 de abril, María, sobriña de Silvia Laplana, informou de que no día anterior Pilar Sanjurjo falecera. A noticia caeu como unha lousa entre a comunidade de meteorólogos, na que ela se encontraba moi cómoda porque tivo tamén un gran recoñecemento por parte dos seus compañeiros e ademais podía volver a ser un personaxe anónimo, algo que para Sanjurjo era “unha bendición”.

## Notas 
## Véxase tamén 
### Outros artigos 
* *A ciencia ten nome de muller*
William Toby White

**William Toby White** é un ictiólogo australiano.

## Traxectoria 
White recibiu o título de *BSc* (bacharelato en Ciencias) en 1997 e o de doutoramento en Ciencias Biolóxicas en 2003 na Universidade de Murdoch, de Perth, Australia. 

Na súa tese de doutoramento, "Aspects of the biology of elasmobranchs in a subtropical embayment in Western Australia and of chondrichthyan fisheries in Indonesia", examinou1. A  distrinución espacial dos recursos alimentarios dispoñíbeis para as especies de tiburóns e raias nas costas de Australia e,2. As frecuencias relativas destas especies capturadas nas pesqueiras nas costas do sueste de Indonesia.

Desde 2006, White traballa como ictiólogo na *Australian National Fish Collection*, que forma parte das instalacións de investigacións mariñas e atmosféricas CSIRO en Hobart, a capital do estado australiano de Tasmania. 

A partir de 2014 foi o autor de polo menos 137 publicacións, que foron citadas polo menos 1767 veces. 

Describiu máis de 50 novas especies de tiburóns e raias, así como 7 novos peixes teleósteos en publicacións das que foi autor ou coautor, incluíndo o descubrimento e nomeamento da especie de tiburón *Squalus formosus*. 

Outra área de interese das súas investigacións é a xestión pesqueira dos países en desenvolvemento, particularmente en Papúa-Nova Guinea e no arquipélago indonesio. 

## Abreviatura 
A abreviatura **White** emprégase para recoñecer a William Toby White como autoridade na descrición e taxonomía en bioloxía.

## Notas
Xoán Manuel Ramos Rodríguez

**Xoán Manuel Ramos Rodríguez**, nado en San Cosme de Antes (Mazaricos) o 13 de decembro de 1958, é un político galego do BNG.

## Traxectoria 
Licenciado en Mestría Industrial na rama de electrónica, cursou Enxeñaría de Telecomunicacións. Empregado de Telefónica e membro de Grille Sociedade Cooperativa Galega, da cal foi presidente. Nas eleccións municipais de 1991 encabezou a candidatura do BNG en Mazaricos e foi elixido alcalde, pese a lograr tan só un concelleiro, ó recibi-lo apoio do PPdeG e PSdeG para desbancar o ata entón alcalde Manuel Maneiro Grille, que encabezaba a Converxencia Nacionalista Galega, pasando a conformar un goberno de coalición con populares e socialistas. En xaneiro de 1992 foi presentada unha moción de censura encabezada por un edil popular que contaba co apoio de 4 edís da CNG e outro edil do PPdeG, porén o outro edil popular retirou o apoio ó considerarse enganado, o cal fixo fracasar a moción, polo que puido seguir gobernando cos 2 edís socialistas e 2 do PPdeG que rexeitaran a moción. 

Nas municipais de 1995 volveu encabeza-la candidatura do BNG e logrou un notable avance ó pasar de 1 a 5 concelleiros, sendo a segunda forza máis votada, pero perdeu a alcaldía en favor do PPdeG que logrou a maioría absoluta. Volveu encabeza-la candidatura nacionalista en 1999 e 2003, pero non conseguiu recupera-la alcaldía e perdeu forza en favor do PSdeG e o PPdeG, o cal mantivo a alcaldía, se ben continuou a ser a segunda forza política do concello. Nas municipais de 2007 foi o número 2 da candidatura nacionalista, encabezada por Juan José Blanco Riveiro, que logrou mellora-los resultados aínda que os populares mantiveron o goberno. En xaneiro de 2008 renunciou como concelleiro, pasando a centrarse na súa actividade privada na cooperativa de Grille. Dita cooperativa está integrada en Feiraco, pola cal chegou a competir pola súa presidencia. En 2012 pasou a formar parte de Compromiso por Galicia, sendo elixido en xaneiro de 2013 responsable local en Mazaricos.

## Notas 
## Véxase tamén 
### Outros artigos 
*Eleccións municipais en Mazaricos
Manuel Maneiro Grille

**Manuel Maneiro Grille**, nado en San Cosme de Antes (Mazaricos) en maio de 1943 e finado en San Fins de Eirón (Mazaricos) o 24 de marzo de 2002, foi un político galego.

## Traxectoria 
Traballou como perito agrícola e como empregado de banca. Nas eleccións municipais de 1979 encabezou a candidatura da UCD en Mazaricos e foi elixido alcalde cunha ampla maioría absoluta de 11 concelleiros de 13. Nas municipais de 1983 encabezou a candidatura de Coalición Popular e foi reelixido cunha maioría absoluta de 9 concelleiros. Nas municipais de 1987 encabezou a CPG e volveu ser reelixido con maioría absoluta, logrando 8 concelleiros. Neste mandato foi deputado provincial, formando parte do goberno provincial e presidindo o Hospital de Conxo, naquel momento xestionado pola Deputación da Coruña. Durante os dous primeiros anos de mandato a CPG gobernou en coalición con AP, pese a que os socialistas lograran máis votos e deputados. Porén en xuño de 1989 el e mais outros 2 deputados da coalición (os alcaldes de Santa Comba e Coristanco) apoiaron unha moción de censura dos socialistas contra o presidente popular José Manuel Romay Beccaría, facendo presidente a Salvador Fernández Moreda co cal pasaron a gobernar en coalición. 

Nas municipais de 1991 encabezou a candidatura da Converxencia Nacionalista Galega e, pese que revalidou a vitoria, perdeu a maioría absoluta e foi apartado da alcaldía por un pacto dos demais grupos (PPdeG, PSdeG e BNG), que fixo alcalde ó nacionalista Xoán Manuel Ramos Rodríguez pese a lograr tan só un concelleiro; o apoio dos populares veu dado por indicacións de Romay, como vinganza contra Maneiro polo seu apoio á moción de censura. Desta forma permaneceu na oposición e volveu traballar na banca. En xaneiro de 1992 4 dos seus compañeiros uníronse ó PPdeG para apoiar unha moción de censura contra Ramos, pero a falta de apoio final dun dos edís populares asinantes da moción, xunto co doutro concelleiro do partido, fíxoa fracasar. Nas municipais de 1995 volveu encabeza-la lista de CNG pero tan só conseguiu un concelleiro, tralo PPdeG (que logrou a alcaldía con maioría absoluta) e o BNG de Ramos.

## Vida persoal
Estaba casado e tiña 4 fillos. Finou na súa casa na parroquia de San Fins de Eirón.

## Notas 
## Véxase tamén 
### Outros artigos 
*Eleccións municipais en Mazaricos
Ai Qing

**Ai Qing** (chinés tradicional e simplificado: 艾青; *pinyin*: *Aì Qīng*; Wade-Giles: ''Ai4 Ch'ing1*), nado en Jinhua o 27 de marzo de 1910 e finado en Pequín o 5 de maio de 1996, foi un escritor chinés considerado un dos máis grandes poetas chineses contemporáneos. 

## Biografía 
### Primeiros anos e influencias 
Naceu ao leste da China e estudou artes na escola Hangzhou Xihu. Viaxou a Europa e en París estudou a artistas como Renoir ou Van Gogh, filósofos como Kant ou Hegel. A súa obra está moi marcada polo poeta belga Émile Verhaeren.

### Regreso a China 
Con vinte e dous anos, no seu regreso a China, estableceuse en Shanghái en 1932 e traballou como tradutor. Nesa época comezou a súa carreira literaria.

Tras a segunda guerra Sino-Xaponesa en 1937, escribiu *"Neve en terra chinesa"'' (《雪落在中国的土地上》) ao chegar a Wuhan para apoiar esa ofensiva. En 1938, mudouse a Guilin onde foi editor do "Guixi Daily" newspaper. En 1940, nomeárono decano do departamento de chinés na Universidade YuCai de Chongqing. En 1941, mudouse a Yan'an e uniuse ao Partido Comunista da China ao ano seguinte.

### Problemas co réxime 
En 1957 foi acusado de dereitismo por criticar o réxime chinés. Foi exiliado a granxas de Manchuria en 1958 e a Xinjiang en 1959 e non se lle permitiu publicar as súas novelas *"Canción de retorno"* (《归来的歌》) e *"Oda á luz"* (《光的赞歌》) até 1979.

## Recoñecementos e vida persoal 
Na súa segunda visita a Francia en 1980, o presidente François Mitterrand outorgoulle o título de "Comandante da Orde das Artes e as Letras".

É pai do artista e arquitecto Ai Weiwei.

## Notas 
## Véxase tamén 
### Ligazóns externas 
* Columbia Encyclopedia 
* 艾青 (La literatura china traducida en España)
Stella Hackel Sims

**Stella Bloomberg** —de solteira— ou **Stella Hackel Sims**, nada en Burlington, Vermont, o 27 de decembro de 1926, é unha xurista, política e alta funcionaria estadounidense que ocupou o cargo de directora da Casa da Moeda dos Estados Unidos entre 1977 e 1981.

## Traxectoria 
### Primeiros anos e formación 
Stella Bloomberg naceu en 1926 en Burlington, Vermont, e logo de recibir a primeira educación na súa localidade, cursou estudos superiores na Universidade de Vermont, onde se graduou en 1945, e posterormente acadou o seu doutoramento en Dereito na Universidade de Boston, en 1948.

### Carreira pública 
En 1956 foi elixida fiscal do tribunal da cidade de Rutland, en Vermont, cargo que ocupou ata 1963. Entre 1963 e 1973 foi comisionada do Departamento de Seguridade Laboral de Vermont, e no bienio 1971-1972 compaxinou este cargo coa presidencia da Conferencia Interestatal de Axencias de Seguridade Laboral.

En 1978 atraeu a controversia tanto dos numismáticos como dos historiadores ao ordenar a destrución dos rexistros da Casa da Moeda.

## Vida persoal 
Stella Bloomberg casou o 14 de agosto de 1949 con Donald Herman Hackel, con quen tivo dúas fillas. Logo do falecemento deste, casou en segundas nupcias o 28 de agosto de 1980 con Arthur Sims (finado en 2006). Logo dos seus matrimonios, colleu os apelidos dos seus maridos e pasou a ser coñecida inicialmente como Stella Hackel e despois Stella Hackel Sims.

Sims retirouse en 1988 e trasladouse a vivir ao condado de Arlington, en Virxinia, e a Naples en Florida.

## Notas 
## Véxase tamén 
### Bibliografía 
* Duffy, J. et al. (ed). (2003). *The Vermont Encyclopedia*. University of Vermont Press. Páxina 148. ISBN 1-58465-086-9
* McPike, S. (2015). "Six Women Who Have Led the United States Mint ". *United States Mint News*. 18 de marzo.

### Outros artigos 
* Director da Casa da Moeda dos Estados Unidos
José Ramón García Fernández

**José Ramón García Fernández**, nado en Neuss en 1973, é un sindicalista e político berciano. 

## Traxectoria 
Naceu en Alemaña, fillo de inmigrantes de Pombriego no concello de Benuza que volveron ao Bierzo cando José Ramón tiña tres anos. Estudou enxeñería mecánica na Universidade de Salamanca e logo exerceu como profesor de Formación Profesional. Sindicalista da UGT, tivo cargos de responsabilidade na Federación de los Trabajadores de la Enseñanza de Castela e León. En 2011 encabezou a candidatura do PSOE ao concello de Benuza e logrou entrar na corporación municipal. En 2015 foi o candidato de Coalición por El Bierzo á alcaldía de Benuza e de novo accedeu á corporación municipal ata as eleccións de 2019. Logo de entrar a militar na Unión del Pueblo Leonés converteuse no voceiro da xestora de UPL-Bierzo en setembro de 2020 e en membro do Consello Xeral da UPL en novembro de 2021 . Nas eleccións ás Cortes de Castela e León de 2022 logrou acta de procurador.

## Notas
Julián Pérez Palacios

**Julián Pérez Palacios**, nado en El Pino de Tormes (Salamanca) o 8 de decembro de 1901 e finado na Coruña o 1 de novembro 1984, foi mestre e director de escolas graduadas español.

## Traxectoria 
Fillo de Domingo Pérez Moro e Anselma Palacios Herrero. Obtivo o título de mestre de Primeiro Ensino en Salamanca en 1924. Foi mestre interino en Muñoz (Salamanca) (novembro de 1924-abril de 1925) e Aramil-Siero e Morcín (Asturias) (marzo a xullo de 1927). Aprobou as oposicións e foi destinado á Escola de Rúa (Cervo) onde permaneceu de setembro de 1927 a febreiro de 1934. cando marchou a Xixón como director da Escola Graduada El Arenal. Membro da Asociación de Traballadores da Ensinanza da UGT dende decembro de 1930, colaborou en *Vida Escolar*, *Heraldo de Vivero*, *Boletín de Educación de Oviedo* e *Educación Proletaria*. Despois de lograr o número 1 na oposición libre para Directores de Graduada, tomou posesión da dirección de Escola Graduada El Arenal de Xixón (Asturias).

Logo da caída de Asturias en outubro de 1937 foi detido ao interceptar a mariña franquista o vapor *Mont Seny* no que fuxía rumbo a Francia. Estivo internado no campo de concentración de Cedeira. No cárcere de El Coto (Xixón) foi condenado a cadea perpetua en consello de guerra o 18 de abril de 1938, conmutada por 30 anos de reclusión o 28 dese mes, e finalmente rebaixada a 9 anos o 14 de abril de 1943. Cumpriu condena no penal de El Puerto de Santa María, onde ingresou o 13 de xullo de 1938 procedente do cárcere de Xixón e da que saíu en liberdade condicional en xuño de 1941.

Depurado como mestre, traballou como axente comercial ata que en 1967 foi readmitido no Maxisterio como director da Agrupación Escolar Mixta O Castiñeiriño de Santiago de Compostela onde exerceu desde maio a agosto dese ano e despois foi director da Agrupación Escolar Mixta Illa de Arousa en Vilanova de Arousa de setembro de 1967 a xuño de 1970 cando se xubilou. Recibiu unha homenaxe dos mestres e mestras da AEM da Illa de Arousa en decembro de 1971. Finou na Coruña o 1 de novembro de 1984.
## Vida persoal 
Fillo de Domingo Pérez Moro e Anselma Palacios Herrero. Tivo catro irmáns: Francisco, Humildad, Emiliano e Ramón Pérez Palacios. Casou con Josefa García Fernández e foi pai de Julián, Saturnino e Irene Pérez García.

## Notas 
## Véxase tamén 
### Bibliografía 
*
Narciso Pezzotti

**Narciso Pezzotti**, nado en Offanengo, Cremona, o 8 de xullo de 1942, é un exfutbolista e exadestrador de fútbol italiano.

## Traxectoria 
Como futbolista xogaba de dianteiro e militou en varios equipos, principalmente da Serie C, ata que a súa carreira se viu truncada por mor dunha grave lesión de xeonllo.

Despois de obter a licenza de adestrador comezou a traballar na canteira do Solbiatese, antes de coller en 1978 as rendas do Como, na Serie B, como substituto do galego Luis Suárez, cesado trala xornada 24. Con todo, non puido evitar o descenso do club. Posteriormente pasou polo Empoli e en 1982 comezou a traballar como segundo adestrador de destacados técnicos: ata 1984 traballou con Eugenio Bersellini no Torino e máis tarde foi segundo de Vujadin Boškov na Sampdoria e na Roma (aínda que durante a súa etapa co iugoslavo o adestrador oficial era Pezzotti, mentres que Boškov tiña o cargo de director técnico). Coa Sampdoria gañou a Recopa de Europa e a Serie A.

En 1994 comezou a súa colaboración con Marcello Lippi, co que traballou na Juventus, no Inter de Milán e na selección italiana, sendo o seu principal colaborador durante a conquista da Copa do Mundo de 2006. Traballou co técnico toscano tamén na China, primeiro no  Guangzhou e logo na selección chinesa.

## Palmarés 
### Como xogador 
**Chieti**

* **Serie D (1):** 1966/67.

### Como adestrador 
**Sampdoria**

* **Serie A (1):** 1990/91.
* **Recopa de Europa (1):** 1989/90.

## Notas 
## Véxase tamén 
### Ligazóns externas 
* Datos do xogador en Transfermarkt .
* Datos do adestrador en Transfermarkt .
Malencolía

***Malencolía*** é un filme galego de 2021 dirixido e escrito por Alfonso Zarauza e rodado en lingua galega. Está protagonizado por Melania Cruz e Xulio Abonjo e é unha mestura de cinema de terror e comedia. Recibiu 11 nomeamentos na 20ª edición dos Premios Mestre Mateo, sendo o gañador de dous premios, mellor actor secundario para Diego Anido e mellor actriz secundaria para Iolanda Muíños. A banda sonora foi composta por Xavier Bértolo.

## Notas 
## Véxase tamén 
### Outros artigos 
* Lista de filmes en galego con maior recadación
Aleksei Ieliseiev

**Aleksei Stanislavovich Ieliseiev**, nado en Zhizdra (Rusia) o 13 de xullo de 1934, é un cosmonauta soviético que formou parte das misións Soiuz 4, Soiuz 5, Soiuz 8 e Soiuz 10.

## Traxectoria
Ieliseiev é graduado en enxeñaría pola Escola Técnica Superior Bauman de Moscova en 1957, cun doutoramento en 1973. Participou nas misións Soiuz 4, Soiuz 5, Soiuz 8 e Soiuz 10, pasando 8,93 días no espazo.

## Notas 
## Véxase tamén 
### Outros artigos 
*Soiuz 4
*Soiuz 5
*Soiuz 8
*Soiuz 10
Mary Brooks

**Mary Elizabeth Thomas Peavey Brooks**, nada en Colby, Kansas, o 1 de novembro de 1907 e finada en Twin Falls, Idaho, o 11 de febreiro de 2002, foi unha política e alta funcionaria estadounidense, directora da Casa da Moeda dos Estados Unidos entre setembro de 1969 e febreiro de 1977.

## Traxectoria 
### Primeiros anos e educación 
Mary Elizabeth naceu o 1 de novembro de 1907 en Colby, Kansas, única filla de John W. Thomas e de Florence Johnson. A principios de 1909 a súa familia trasladouse a Idaho, cando ela tiña un ano de idade. O seu pai era un gandeiro e banqueiro, que foi nomeado senador dos EEUU por Idaho en dúas ocasións, en 1928 e en 1940.

Cursou o seu ensino secundario no instituto de Gooding, Idaho, onde se graduou en 1925, e logo continuou os seus estudos no *Mills College* de Oakland, California. En 1927 ingresou na Universidade de Idaho en Moscow, onde se graduou en Economía en 1929.

### Carreira pública 
Brooks foi elixida para o Senado do Estado de Idaho en 1964, posto no que permaneceu ata 1969, cando en setembro dese ano foi escollida polo presidente Richard Nixon para ocupar o posto de directora da Casa da Moeda dos Estados Unidos, no que se mantivo ata a súa renuncia o 11 de febreiro de 1977.

[miniatura|260x260px|Mary Brooks entrégalle a [Gerald Rudolph Ford, Jr.|Gerald Ford o primeiro xogo de moedas do Bicentenario, o 13 de novembro de 1974.]]

Na súa etapa de dirección da ceca pública, supervisou o lanzamento de moedas tan senlleiras como o dólar Eisenhower e a serie dedicada ao bicentenario dos EEUU. Tamén se lle atribúe o mérito de ter recuperado o antigo edificio da Ceca de San Francisco, un dos poucos que sobreviviu ao terremoto de 1906 e que permanecía desocupado e moi deteriorado desde 1937. e foi a primeira muller en recibir o máis alto recoñecemento do Departamento do Tesouro dos EEUU, o premio Alexander Hamilton, en 1977. 

En 1970 ingresou no Salón da Fama da Universidade de Idaho, que lle concedeu un doutoramento honorario en 1999.

## Vida persoal 
Brooks casou en 1939 con Arthur Jacob Peavey, con quen tivo un fillo e unha filla; Pavey faleceu nun accidente de caza en 1941. Ao enviuvar e logo do pasamento da súa nai, trasladouse cos seus fillos a Washington, onde o seu pai ocupaba un posto como senador.

En Washington casou en segundas nupcias, en maio de 1945, con C. Wayland Brooks, senador por Illinois. Cando este cesou como senador, a familia marchou a vivir nas proximidades de Chicago, onde el faleceu dun infarto en 1957.

Logo da súa renuncia á dirección da *US Mint*, Brroks regresou a Idaho para se facer cargo do rancho familiar.

Brooks finou en 2002 en Twin Falls aos 94 anos.

## Notas 
## Véxase tamén 
### Bibliografía 
* Failor, K. M.; Hayden, E. (1972). *Medals of the United States Mint*. US Government Printing Office.

### Outros artigos 
* Director da Casa da Moeda dos Estados Unidos

### Ligazóns externas 
* Mary Brooks (Elizabeth Thomas Peavey). ''Idaho's Women of Influence''
Boris Iegorov

**Boris Borisovich Iegorov**, nado en Moscova (Rusia) o 26 de novembro de 1937 e finado o 12 de setembro de 1994, foi un cosmonauta soviético que formou parte da misión Voskhod 1.

## Traxectoria
Iegorov, graduado en medicina polo Instituto Médico de Moscova en 1961 e máster pola Universidade Humboldt de Berlín, foi o primeiro médico en voar ao espazo na misión Voskhod 1 o 12 de outubro de 1964, pasando 1,01 días no espazo. Finou o 12 de setembro de 1994 dun infarto.

## Notas 
## Véxase tamén 
### Outros artigos 
*Voskhod 1
Gennaro Rambone

**Gennaro Rambone**, nado en Nápoles o 1 de abril de 1935 e  finado na mesma cidade o 12 de xuño de 2010, foi un futbolista e adestrador italiano.

## Traxectoria 
Nacido no Rione Sanità de Nápoles, militou durante a maior parte da súa carreira na Serie A, xogando como extremo no Catanzaro, no Brescia, no Venezia, na Salernitana e no Matera. Na tempada 1959/60 xogou na Serie A coa camiseta do Napoli, disputando 8 partidos e marcando un gol contra o Bari.

Máis tarde desenvolveu unha carreira como adestrador durante máis de 30 anos, dirixindo numerosos equipos, a maioría deles en categorías modestas. Na Serie B adestrou o Como, o Padova e o Catania, e na campaña 1982/83 foi adestrador xunto con Bruno Pesaola do Napoli, na Serie A. Máis tarde tamén foi preparador físico do Olympique de Marsella.

Despois de deixar os bancos de fútbol, comezou a traballar na televisión, como colaborador no programa deportivo *Number Two* de Telenapoli 34, e máis tarde na emisión satírica de Rai 2 *Artù*. 

Faleceu o 12 de xuño de 2010, no Hospital Cardarelli de Nápoles, despois de 4 días de hospitalización debido a unha grave insuficiencia respiratoria.

## Palmarés 
### Como xogador 
;Cirio
* **Promozione (1):** 1952/53.
* **IV Serie (1):** 1954/55.

;Catanzaro
* **Serie C (1):** 1958/59.

### Como adestrador 
;Sorrento
* **Serie D (1):** 1968/69.
* **Promozione (1):** 1967/68.

;Campobasso
* **Promozione (1):** 1971/72.

;Catania
* **Serie C (1):** 1974/75.
* **Serie C1 (1):** 1979/80.

## Notas 
## Véxase tamén 
### Ligazóns externas 
* Datos do xogador en Transfermarkt .
* Datos do adestrador en Transfermarkt .
Svart krabba (filme)

***Svart krabba*** é un filme sueco de 2022 dirixido por Adam Berg, e escrito por Adam Berg e Pelle Rådström. Está protagonizado por Noomi Rapace, Aliette Opheim e Dar Salim.

## Sinopse 
*Svart krabba* trata dun equipo de soldados recrutados para unha posible misión suicida para pór fin a unha guerra: Caroline Edh (Rapace), Karimi, Malik, Granvik, Nylund e o líder Forsberg.

## Personaxes 
* Noomi Rapace como Caroline Edh
* Aliette Opheim como Forsberg
* Dar Salim como Malik
* Jakob Oftebro
* Ardalan Esmaili
* David Dencik como coronel Raad
* Martin Hendrikse como soldado
* Erik Enge como Granvik
* Cecilia Säverman como Female Robber
* Ahmed Shawky Shaheen
* Ilir Latifi como Head Centry
* Mikail Akalin como Vice Korpral
* Susan Taslimi como almirante Nordh

## Notas
Ancora più bello

***Ancora più bello*** é un filme italiano de 2021 dirixido por Claudio Norza. É a secuela do filme de 2020 *Sul più bello*. O 31 de xaneiro de 2022 estreouse o terceiro título da serie, *Sempre più bello*.

## Sinopse 
Pasaron doce meses e a historia entre Marta e Arturo rematou. Todo parece ir mal cando de súpeto chega unha chamada do hospital: apareceu un doador compatible para Marta.

## Personaxes 
* Ludovica Francesconi como Marta
* Giancarlo Commare como Gabriele
* Jozef Gjura como Jacopo
* Gaja Masciale como Federica
* Riccardo Niceforo como Rocco
* Jenny De Nucci como Rebecca
* Giuseppe Futia como Tommaso
* Diego Giangrasso como Diego
* Loredana Bertè como Delfina Meier

## Notas 
## Véxase tamén 
### Ligazóns externas 
*
Bébés

***Bébés*** é un filme documental francés de 2010 dirixido por Thomas Balmès. O documental conta a historia de catro bebés durante o seu primeiro ano de vida. Dous dos bebés do filme proceden de áreas rurais: Ponijao de Opuwo, Namibia, e Bayar (jargal) de Bayanchandmani, Mongolia, e os outros dous son de área urbanas: Mari de Tokyo, Xapón, e Hattie de San Francisco, nos Estados Unidos de América. O filme estreouse nos cinemas dos Estados Unidos a través de Focus Features o 14 de abril de 2010.

## Recadación 
Estreouse en 543 cinemas dos Estados Unidos, recadando 7&nbsp;320&nbsp;323 dólares. Conseguiu outros 2&nbsp;898&nbsp;983 noutros países, conseguindo unha recadación internacional de 10&nbsp;219&nbsp;306 dólares.

## Notas
Eami

***Eami*** é un filme paraguaio de 2022 dirixido por Paz Encina. Estreouse no Festival Internacional de Cinema de Rotterdam, onde gañou o Premio do Tigre. Foi escollido como candidato de Paraguai para o Óscar ó mellor filme internacional na 95ª edición dos premios, mais finalmente non foi nomeado.

## Elenco 
* Anel Picanerai
* Curia Chiquejno Etacoro
* Ducubaide Chiquenoi
* Basui Picanerai Etacore
* Lucas Etacori
* Guesa Picanerai
* Lazaro Dosapei Cutamijo

## Produción 
O filme é unha coprodución internacional entre Paraguai, Alemaña, a Arxentina, os Países Baixos, Francia e os Estados Unidos.

## Notas 
## Véxase tamén 
### Outros artigos 
* Filmes de Paraguai propostos ó Óscar ó mellor filme internacional
* Filmes propostos ó mellor filme internacional na 95ª edición dos Óscar
Tōkyō Goddofāzāzu

é un filme animado xaponés de 2003 escrito e dirixido por Satoshi Kon. É o terceiro filme dirixido por Kon, e o segundo que Kon escribiu e dirixiu. Ao contrario que os outros dous, *Tōkyō Goddofāzāzu* está protagonizado polas voces de Toru Emori, Yoshiaki Umegaki e Aya Okamoto.

Kon inspirouse no filme estadounidense de 1948 *3 Godfathers* para facer a súa obra. Ao contrario doutros filmes de Satoshi Kon, *Tōkyō Goddofāzāzu* non contén elementos de fantasía nin explora temas das liñas entre a ficción e a realidade, senón que se basea máis no realismo. Porén, como é típico do traballo de Kon, o filme inclúe mecanismos que non son sinxelos, e o propio Kon chamouno unha historia sentimental retorcida.

## Personaxes 
## Notas
Doris

O antropónimo **Doris** (en grego antigo  Δωρίς *Dōrís*), pode referirse a:

## Mitoloxía grega 
* **Doris**, unha oceánide, filla, por tanto, de Océano e da súa irmá e esposa Tetis,  unha das deusas menores asociadas ao mar. Estaba casada co póntida Nereo, con quen tivo a Glauco e a cincuenta fillas chamadas nereidas.
* **Doris**, a segunda das nereidas, filla da anterior.
* **Doris**, a nai de Sima, a amante de Poseidón.

## Antiga Grecia 
* **Doris**, nome que os gregos da antigüidade clásica daban ao coitelo ritual usado para sacrificar ás vítimas ns ofrendas.

## Astronomía 
* **(48) Doris**, un asteroide nomeado así en honor á oceánide.

## Zooloxía 
****Doris***, un xénero de moluscos gasterópodos.
The Bubble (filme de 2022)

***The Bubble*** é un filme estadounidense de 2022 dirixido por Judd Apatow a partir dun guión coescrito xunto con Pam Brady. O elenco está composto por Karen Gillan, Iris Apatow, Fred Armisen, Maria Bakalova, David Duchovny, Keegan-Michael Key, Leslie Mann, Kate McKinnon, Pedro Pascal, Guz Khan e Peter Serafinowicz. 

*The Bubble* estreouse o 1 de abril de 2022 a través de Netflix. O filme recibiu valoracións negativas por parte da crítica.

## Personaxes 
* Karen Gillan como Carol Cobb
* Iris Apatow como Krystal Kris
* Pedro Pascal como Dieter Bravo
* Leslie Mann como Lauren Van Chance
* Fred Armisen como Darren Eigan
* David Duchovny como Dustin Mulray
* Keegan-Michael Key como Sean Knox
* Kate McKinnon como Paula
* Guz Khan como Howie Frangopolous
* Peter Serafinowicz como Gavin
* Maria Bamford como nai de Krystal

## Notas
(48) Doris

**(48) Doris** é un asteroide pertencente ao cinto de asteroides descuberto por Hermann Mayer Salomon Goldschmidt en París, Francia, o 19 de setembro de 1857. 

Seu nome está dedicado a Doris, unha deidade menor da mitoloxía grega.

## Características orbitais 
Doris está situado a unha distancia media de 3,109&nbsp;ua do Sol, podendo achergarse até 2,881&nbsp;ua e afastarse até 3,338&nbsp;ua. A súa inclinación orbital é de 6,547 °, e a excentricidade de 0,07354. Emprega 2003&nbsp;días en completar unha órbita ao redor do Sol.

## Notas 
## Véxase tamén 
### Lihgazóns externas 
*
Silvia Laplana

**Silvia Laplana Naval**, nada en Barcelona o 3 de febreiro de 1984, é unha meteoróloga española pertencente ao equipo de TVE, caracterizada polas súas explicacións máis alá do dato meteorolóxico, co que trata de achegar a meteoroloxía ás familias e ao público en xeral.

## Traxectoria 
Naceu en Barcelona, e criouse en Vilanova i la Geltrú até os dezasete anos, en que que se trasladou a Terrasa a estudar Óptica e Optometría na Universidade Politécnica de Cataluña, e despois fixo un mestrado en Meteoroloxía na Universidade de Barcelona,

Desde o ano 2013 traballa como meteoróloga na Televisión Española no Canal 24 Horas. Previamente traballou catro anos en Aragón TV e tamén en Canal Meteo. Non dubidou en aceptar o posto en TVE, xa que o considera un sono cumprido. Admite que obter o traballo en Canal Meteo lle abriu as portas a outras cadeas televisivas máis grandes, ao igual que a moitos dos seus compañeiros. 

No ano 2015 participou no programa *Aquí la Tierra* en RTVE e nunha entrevista explicou «a falta de espazos televisivos pensados para un público de idades variadas e de carácter familiar». Silvia pensa que «o clima é un tema fácil de abordar, polo que o traballo nos espazos de información meteorolóxica é máis distendido que nos informativos, onde se trata a política, por exemplo. Prefíreo xa que se pode improvisar, deixarse levar polas bromas xunto aos seus compañeiros e os televidentes poden participar. Admite que, aínda que fai falta coñecemento e experiencia para non fallar nas previsións do clima, o avance tecnolóxico axuda moito á exactitude e, polo tanto, os meteorólogos son afortunados ao no correren tanto risco ao prognosticar o tempo».

## Notas 
## Véxase tamén 
### Outros artigos
* *A ciencia ten nome de muller*
Eva Adams

**Eva Bertrand Adams**, nada en Wonder, Nevada, o 10 de setembro de 1908 e finada en Reno, no mesmo Estado, o 23 de agosto de 1991, foi directora da Casa da Moeda dos Estados Unidos desde outubro de 1961 a agosto de 1969.

## Traxectoria 
### Primeiros anos e formación 
Eva Bertrand Adams naceu o 10 de setembro de 1908 na localidade de Wonder, no estado de Nevada, filla de Cora Varble e de Verner Laur Adams. O seu pai traballaba na instalación de campamentos mineiros, o que provocou que na infancia de Eva a familia cambiase de domicilio constantemente, ata que finalmente se instalou en Reno, Nevada.

A súa educación primaria tivo, xa que logo, carácter itinerante, e xa en Reno graduouse en educación secundaria aos 14 anos, e logo ingresou na Universidade de Nevada, na mesma cidade, onde en 1928 acadou o grao de *Bachelor of Arts*. Cando Pat McCarran foi elixido senador, pediulle a Eva Adams que o acompañase a Washington para ser a súa asistente administrativa, posto que compaxinou coa continuación da súa formación, primeiro coa súa licenciatura en Dereito no *Washington College of Law*, da *American University* (1950), 

Paralelamente, o seu traballo como asistente do senador McCarran continuou ata o falecemento deste en 1954, e logo mantivo o mesmo posto cos senadores Ernest S. Brown e Alan Bible, ata 1960. foi recomendada para o cargo polo senador Bible, por mor dos seus coñecementos e da súa experiencia en metais preciosos, adquiridos ao medrar no seo dunha familia vinculada á minaría do ouro e da prata.

Os seus esforzos como directora da *US Mint* centráronse en superar a escaseza de moeda circulante que padecía o país e en abaratar os procesos de cuñaxe de moeda.

## Recoñecementos 
Ao longo da súa carreira pública, Eva adams acadou, entre outros, os seguintes recoñecementos:
* (1963): Premio ao Nevadense Distinguido, da Universidade de Nevada.
* (1966): Premio ao Servizo Excepcional, do Departamento do Tesouro.
* (1973): Premio ás Mulleres Salientables de Nevada.
* (1974): Premio Clemy, do Gremio Literario Numismático (*Numismatic Literary Guild*).
* (1984): Premio ao Mérito da *American Numismatic Society*.
* (1985): Ingreso no Salón da Fama do Fondo de Mulleres de Nevada.
* (1986): Ingreso no Salón da Fama da *American Numismatic Association*.

## Notas 
## Véxase tamén 
### Bibliografía 
* Failor, K. M.; Hayden, E. (1972). *Medals of the United States Mint*. US Government Printing Office.
* McPike, S. (2015). "Six Women Who Have Led the United States Mint ". *United States Mint News*. 18 de marzo.
* Smith, P. (2012). "". En *American Numismatic Biographies*. Páxinas 2-3.

### Outros artigos 
* Director da Casa da Moeda dos Estados Unidos

### Ligazóns externas 
* "Eva Adams". En *Las Vegas Review-Journal*. 7 de febreiro de 1999.
* "Eva Bertrand Adams Papers". *University Libraries Archival Guides*.
Héctor Carballo (actor)

**Héctor Carballo**, nado en Trasmiras en 1985, é un actor galego.

## Traxectoria 
Estudou nos institutos Xesús Ferro Couselo e Luís Vives, cursando arte dramática en Madrid. Licenciouse en arte dramática pola Universidade de Kent, ampliou a súa formación con Will Keen, Brigid Panet, Katya Benjamin, Andrés Lima, Vicente Fuentes, Eva Lesmes, Daniela Féjerman, Macarena Pombo e Jesús Esperanza. 

Actor con ampla experiencia en teatro e televisión.

## Actor 
### Televisión 
* *Isabel*, Produción: Diagonal TV. Personaxe*: Carlos VIII de Francia.* (2014)
* *#tantomonta* (2014).
* *O camiño portugués pola costa*, Produción: CRTVG e Media Services.  Personaxe*: Anxo.   *
* *La supercafetera*. Persnonaxe: *Ramiro* (2010-2015).
* *Gym Tony*, Produción: La Competencia. Personaxe*: Rupert.*
* *El final del camino*, Produción: Voz Audiovisual. Personaxe: *Nuno.* (2017)
* *Serramoura*, Produción: Voz Audiovisual. Personaxe*: Anxo*.
* *Centro Médico*, Produción: Zebra Producciones. * *
* *Servir y Proteger*, TVE1. Personaxe: *Teo* (2018)
* *Historias de Alcafrán*, TVE1. (2019)
* *A Estiba*, TVG. (2019-2020)

### Cine 
* *Qué hicimos mal?*, dir. Liliana Torres. (2021)

#### Curtas 
* *Las vidas de Lucas* (2010)
* *Un mundo salvaje*. Perxonaxe: *Sebas* (2019)

### Teatro 
* *La función que sale mal*, Director versión española: Sean Turner.
* *Entre bobos anda el juego*, Dir. Eduardo Vasco.
* *En un tiempo oscuro*, Autor: Daniel Teba. Dirección: Daniel Teba. Compañía: Daniel Teba. Personaxe*: Galope Supremo.*
* *Mucha Mierda*,  Autor: Xavi Fontana. Dirección: Xavi Fontana. Compañía: Estmos En Ello. Personaxe*: H.*
* *Guateque 69*, Autor: Ozkar Galán. Dirección: Gorka Martín. Compañía: Sinsorgadas y Producciones. Personaxe*: Pablo e Roque.*
* *Eco y Narciso*, Autor: Calderón de la Barca. Dirección: David Martínez.  Compañía: Miseria y Hambre.  Personaxe*: Febo.*
* *El perro del hortelano*, Autor: Lope de Vega. Dirección: Miguel de Miguel. Compañía: Lear Producciones. Personaxe*: Tristán.*
* *El mercader de Venecia, Otelo y Noche de Reyes*, de Shakespeare, dirixidas por Eduardo Vasco, en Noviembre Teatro
* *Entremeses Barrocos*, de Calderón, Moreto y Quirós, Compañía Nacional de Teatro Clásico
* *Todo es enredos amor*, de Diego de Figueroa, Compañía Nacional de Teatro Clásico
* *La moza de cántaro*, de Lope de Vega, Compañía Nacional de Teatro Clásico.
* *El caballero de Olmedo (el de Lope no, el otro)*, Los otros*.*
* *No esconderás un cadáver en el armario,* Estamos en ello*.*
* *El deleitoso*, de Lope de Rueda, Guirigai Teatro
* *La vida es sueño*, de Calderón de la Barca, Guirigai Teatro.

## Notas
YF-115

O motor foguete **YF-115** é un motor desenvolvido pola República Popular da China para o seu uso na segunda etapa dos foguetes CZ-6 e CZ-7.

## Características
O YF-115 é un motor alimentado con oxíxeno líquido e queroseno, producindo 176,50 kN de impulso. O desenvolvemento do motor comezou a principios dos anos 2000, xunto co do YF-100. As primeiras probas co motor comezaron en 2005, completándose en 2012. O primeiro voo dun YF-115 tivo lugar en 2016.

## Notas 
## Véxase tamén 
### Outros artigos 
*YF-100
*CZ-6
*CZ-7
Denominación de Orixe Cangas

A **Denominación de Orixe Cangas** é unha zona con denominación de orixe protexida para o viño de calidade que se colleita nos concellos de  Cangas del Narcea, Degaña, Allande, Grandas de Salime, Eilao, Pezós, Ibias e máis as parroquias de Arganza, Merías, Ponte, El Rodical, Santianes, Souto, Surriba, Tuña e  Xinestaza  do concello de Tinéu nun territorio que se localiza no occidente de Asturias. Regulamentouse en 2001 como Viño da Terra e acadou a condición de Viño de Calidade en 2009. Inclúe tanto viños brancos coma tintos.

## Variedades de uvas 
As variedades de uva recomendadas son: Albariño, albilla, garnacha tintureira, mencía, picapoll e verdello tinto mentres que as variedades autorizadas tamén inclúen o albariño tinto, carraquín, godello, gewürztraminer, merlot, moscatel de bago miúdo, pinot noir e syrah.
## Notas
YF-20

miniatura|Un motor YF-24B.
**YF-20** é toda unha familia de motores foguete desenvolvida pola República Popular da China para o seu uso en varios foguetes Longa Marcha.

## Características
Os motores YF-20 usan tetróxido de nitróxeno e UDMH como propelentes. Segundo a variante poden usarse na primeira etapa ou en etapas superiores.

### YF-20B
O YF-20B ten un pulo de 816,30 kN, cun impulso específico de 289 s en tempo de funcionamento de 170 s. Ten un diámetro de 0,84 m e úsase nos foguetes CZ-2C, CZ-2D, CZ-2E, CZ-3A, CZ-3B, CZ-3C e CZ-4A. Voou por primeira vez en 1988.

### YF-22
O YF-22 ten un pulo de 717,80 kN, cun impulso específico de 295 s e un diámetro de 1,00 m.

### YF-22/23
O YF-22/23 estaba formado por un motor YF-22 usando catro YF-23 como motores de control de actitude. Tiña un pulo de 762,00 kN, cun impulso específico de 295 s e un diámetro de 3,35 m. Usouse no CZ-2 e no FB-1.

### YF-22A/23A
O YF-22A/23A estaba formado por un YF-22A usando catro YF-23A como motores de control de actitude. Tiña un pulo de 762,00 kN, cun impulso específico de 295 s e un diámetro de 3,35 m. Usouse no CZ-2C e no CZ-3.

### YF-22B
O YF-22B usouse na segunda etapa do CZ-4B. Tiña un pulo de 742,00 kN, cun tempo de acendido de 127 s.

### YF-23
O YF-23 úsase como motor de control de actitude xunto cos YF-22 e YF-25. Ten un pulo de 11,00 kN, cun impulso específico de 282 s.

### YF-25
O YF-25 ten un pulo de 787,40 kN, cun impulso específico de 297 s. Ten un diámetro de 1,00 m.

### YF-25/23
O YF-25/23 está formado por un YF-25 en conxunto con catro YF-23 que funcionan como motores de control de actitude. Ten un pulo de 831,00 kN, cun impulso específico de 295 s. Ten un diámetro de 3,35 m e úsase nos foguetes CZ-2D, CZ-2E, CZ-3A, CZ-3C e CZ-4A.

## Notas 
## Véxase tamén 
### Outros artigos 
*YF-100
*YF-115
*FB-1
*CZ-2
*CZ-2A
*CZ-2C
*CZ-2D
*CZ-2E
*CZ-3
*CZ-3A
*CZ-3B
*CZ-3C
*CZ-4A
*CZ-4B
YF-2A

O motor foguete **YF-2A** é un motor desenvolvido pola República Popular da China para o seu uso nos foguetes CZ-1, CZ-1C, CZ-1D e CZ-1M.

## Características
O YF-2A era un motor alimentado con ácido nítrico e UDMH, producindo 306,10 kN de impulso. O primeiro voo dun YF-2A tivo lugar en 1969.

## Notas 
## Véxase tamén 
### Outros artigos 
*YF-100
*CZ-1
*CZ-1C
*CZ-1D
*CZ-1M
Doris (xénero)

***Doris*** es un xénero de moluscos opistobranquios da orde dos nudibranquios, suborde dos doridinios, infraorde dos	doridoideos, superfamilia dos *Doridoidea* e familia dos dorídidos.

## Taxonomía 
### Descrición 
O xénero foi desdrito en 1758 por Linneo na 12ª edición do seu *Systema Naturae*.

### Sinónimos 
Ademais de polo nome actualmente válido, o xénero coñecuese tamén polos sinóninos:

## En Galicia 
En Galicia, segundo Emilio Rolán e Jorge Otero-Schmitt, só se encontra, en todo o litoral, a especie *Doris verrucosa*, aínda que é pouco común; mide até 30 mm, e vive entre o litoral interior e a rexión infralitoral, en fondos de pedras e algas, onde se alimenta de esponxas.

## Galería

Anisodoris nobilis 1.jpg|*Doris nobilis*
Neodoris chrysoderma.jpg| *Doris chrysoderma*
FMIB 39588 Doriopsis fulva MacFarland Dorsal view.jpeg|*Doris fulva*
Doris granulosa.jpg|*Doris granulosa*
Doris immonda, Izu.jpg|*Doris immonda*
Doris montereyensis.jpg|*Doris montereyensis*
Doris verrucosa feb09.jpg|*Doris verrucosa*

## Notas 
## Véxase tamén 
### Bibliografía 
* Valdés Á. (2002): "A phylogenetic analysis and systematic revision of the cryptobranch dorids (Mollusca, Nudibranchia, Anthobranchia)". *Zoological Journal of the Linnean Society* *136*': 535-636.
* Gofas, S., Le Renard, J. & Bouchet, P. (2001): "Mollusca". En: Costello, M. J. *et al*., eds. (2001): *European register of marine species: a check-list of the marine species in Europe and a bibliography of guides to their identification*. París: Museo Nacional de Historia Natural de Francia. Collection Patrimoines Naturels nº 50.  ISBN 2-8565-3538-0, pp. 180-213.

### Outros artigos 
* Gasterópodos
* Opistobranquios
* Nudibranquios
* Doridinios
**Doridoidea*
* Dorídidos

### Ligazóns externas 
* Descrición de moitas especies de nudibranquios: Seaslugforum.
* Páxina con gran variedade de recursos dedicada aos nudibranquios: Nudipixel.
YF-40

O motor foguete **YF-40** é un motor desenvolvido pola República Popular da China para o seu uso na terceira etapa dos foguetes CZ-4A.

## Características
O YF-4A era un motor alimentado con tetróxido de nitróxeno e UDMH, producindo 49,0 kN de impulso. O primeiro voo dun YF-4A tivo lugar en 1988.

## Notas 
## Véxase tamén 
### Outros artigos 
*YF-100
*YF-2A
*YF-3
*CZ-4A
Doris verrucosa

***Doris verrucosa*** é unha especie de molusco opistobranquio da orde dos nudibranquios, suborde dos doridinios, infraorde dos doridoideos, superfamilia dos *Doridoidea* e familia dos dorídidos, unha das integradas no xénero *Doris*, do que é súa especie tipo.    aludindo ao aspecto que presenta a súa superficie, con numerosas *verrugas*.

### Sinónimos 
Ademais de polo nome actualmente válido, a especie coñeceuse tamén polos sinónimos: Porén, a súa lonxitude máxima rexistrada é de 70 mm.

## Distribución 
Esta especie encóntrase no Atlántico (incluído o  mar Mediterráneo), nas costs de Francia, España, Reino Unido e Irlanda.

Informouse da súa presenza en Suráfrica, pero pode resultar que sexa dunha especie separada e moi relacionada. (Amplo resumo).

## En Galicia 
En Galicia, segundo Emilio Rolán e Jorge Otero-Schmitt, esta especie encóntrase en todo o litoral, aínda que é pouco común. Vive entre o litoral interior e a rexión infralitoral, en fondos de pedras e algas, onde se alimenta de esponxas.

## Notas 
## Véxase tamén 
### Bibliografía 
* Bouchet, P. & Rocroi, J.-P. (2005): "Classification and nomenclator of gastropod families". *Malacologia* **47** (1-2): 1-397.
* Thompson, T. E. & Brown, G. H. (1984): *Biology of Opisthobranch Molluscs, Vol 2*. Londres, Reino Unido: Ray Society Monographs. ISBN 978-0-9038-7418-2.

### Outros artigos 
* Gasterópodos
* Opistobranquios
* Nudibranquios
* *Doris*
Doridinios

A dos **doridinios** (*Doridinia*) é unha  suborde de moluscos opistobranquios da orde dos nudibranquios.

## Taxonomía 
A suborde foi descrita en 2017 polo zoólogo francés especializado en malacoloxía Philippe Bouchet.

### Sinónimos 
Ademais de polo nome actualmente válido, a suborde coñeceuse tamén polos sinónimos:  
 
## Notas 
## Véxase tamén 
### Outros artigos 
* Moluscos
* Heterobranquios
* Opistobranquios
* Nudibranquios
YF-77

O motor foguete **YF-77** é un motor desenvolvido pola República Popular da China para o seu uso nos foguetes CZ-5.

## Características
O YF-77 é un motor crioxénico alimentado con osíxeno líquido e hidróxeno líquido, producindo 510 kN de impulso a nivel do mar (700 kN no baleiro). O primeiro voo dun YF-77 tivo lugar en 2016.

## Notas 
## Véxase tamén 
### Outros artigos 
*YF-100
*YF-2A
*CZ-5
John Young

**John Watts Young**, nado en San Francisco, California, o 24 de setembro de 1930 e finado o 5 de xaneiro de 2018, foi un astronauta estadounidense que formou parte das misións Gemini 3, Gemini 10, Apollo 10, Apollo 16, STS-1 e STS-9.

## Traxectoria
Young graduouse en enxeñaría aeronáutica polo Instituto de Tecnoloxía de Georgia en 1952, despois do cal entrou na Armada, participando na guerra de Corea e despois adestrándose como piloto. Foi seleccionado como astronauta pola NASA en setembro de 1962. Participou nas misións Gemini 3, Gemini 10, Apollo 10, Apollo 16, STS-1 e STS-9, pasando 34,82 días no espazo. Foi a primeira persoa en voar en seis ocasións ao espazo.

## Notas 
## Véxase tamén 
### Outros artigos 
*Gemini 3
*Gemini 10
*Apollo 10
*Apollo 16
*STS-1
*STS-9
Hermann Goldschmidt

**Hermann Mayer Salomon Goldschmidt**, nado o 17 de xuño de 1802 en Frankfurt o 30 de agosto de 1866,​ ou o 10 de setembro de 1866, e finado en Fontainebleau, foi un astrónomo e pintor alemán que pasou a maior parte da súsa vida en Francia.

## Traxectoria 
Hermann Goldschmidt naceu en Frankfurt, e era fillo dun mercador xudeu. Desprazouse a París para estudar arte, e fixo certo número de cadros antes de dirixir a súa atención cara á astronomía.

En abril de 1861 anunciou o descubrimento da novena lúa de Saturno, entre Titán e Hiperión, á que bautizou como *Quirón*. Porén, equivocárase: tal lúa non existía.

Foiel o primeiro en observar, en 1820, as bandas de sombra que se producen minutos antes dun eclipse solar total.

Foille concedida a medalla de ouro da Real Sociedade Astronómica en 1861.

## Asteroides descubiertos 
Goldschmidt descubriu 14 asteroides:
*(21) Lutetia
*(32) Pomona
*(36) Atalanta
*(40) Harmonia
*(41) Dafne
*(44) Nisa
*(45) Eugenia
*(48) Doris
*(49) Pales
*(52) Europa
*(54) Alexandra
*(56) Meletea
*(61) Dánae
*(70) Panopea

## Eponimia 
* O cráter lunar Goldschmidt leva este nome na súa honra.
* Así mesmo, bautizouse o asteroide (1614) Goldschmidt na súa memoria.

## Notas 
## Véxase tamén
YF-100

O motor foguete **YF-100** é un motor desenvolvido pola República Popular da China para o seu uso nos foguetes CZ-5, CZ-6 e CZ-7.

## Características
O YF-100 é un motor alimentado con oxíxeno líquido equeroseno, producindo 1339,48 kN de impulso, que pode ser reducido ata o 65% durante o voo. O tanque de osíxeno presurízase co propio osíxeno sangrado polo motor e o de queroseno presurízase con helio. O desenvolvemento do motor comezou a principios dos anos 2000, xunto co do YF-115, e as primeiras probas comezaron en 2003, completándose en 2012, varios anos máis tarde do previsto. O primeiro voo dun YF-100 tivo lugar en 2016.

## Notas 
## Véxase tamén 
### Outros artigos 
*YF-115
*CZ-5
*CZ-6
*CZ-7